
Az exception française megnyilvánulása Franciaország NATO-politikájában

Dolgozatom tárgya a francia kivételesség megnyilvánulásának bemutatása Franciaország NATO-politikáján keresztül. Elsőként az exception française fogalma a vizsgálat tárgya, ill. egyéb megjelenése Franciaország történelmében, kultúrájában.
1966-ban a de Gaulle éra alatt Franciaország kilépett a NATO katonai szervezetéből úgy, hogy közben a szövetség tagja maradt. A kilépésnek számos oka van, amely a dolgozatban részletesen olvasható, többek között a legfőbb indok magának, de Gaulle tábornoknak a személye, és az ő grandeur politikája, amely alapvetően meghatározta 20 év (illetve a későbbi évek) francia külpolitikáját. Valamint az a tény, hogy az amerikai vezetés de Gaulle tábornok elképzeléseit már a háború alatti ellenállás során sem támogatta, ezek az ellentétek a későbbiekben is fennmaradtak. Franciaország számára a NATO a védelem és az alávetettség furcsa kettősségét szimbolizálta, és épp ez utóbbi miatt érezte úgy a tábornok, hogy ki kell léptetnie országát a szervezetből.
A kilépést követően a visszalépéshez vezető út, Pompidou, Giscard d’Estaing, Mitterrand és Chirac politikai tevékenysége, a NATO-hoz való viszonyuk a kutatás tárgya. Egyfajta közeledés figyelhető meg az eltelt 40 év alatt, hiszen fegyveres konfliktus esetén Franciaország a szövetségesei oldalán foglalt állást, bár kivételességét igyekezett továbbra is fenntartani (pl. iraki konfliktus).
Nicolas Sarkozy elérkezettnek látta az időt, hogy országát „visszavigye” az Észak-atlanti Szövetség katonai struktúrájába. A visszalépés indokait, melyek a védelmi Fehér könyvben olvashatók számos elemző kritizálja, mondván, hogy Franciaország ezzel elveszíti kivételességét. A kormányzat álláspontja szerint a francia szuverenitás nem sérül a visszalépéssel, hiszen a NATO-ban a szabad akarat érvényesül, ugyanakkor a Nukleáris Tervező Csoportba továbbra sem tértek vissza. Összességében a visszalépést „felemásként” értékelhetjük, hiszen Franciaország továbbra sem integrálódott vissza teljesen a szövetségbe.
A dolgozat számos tudományos elemzésre, szakirodalomra, a francia kormányzat kiadványára, a különféle folyóiratokban, részben francia, részben magyar nyelven megjelent munkákra támaszkodik.



